শ্যুটিংয়ে এবারও ভারতের জয়জয়কার। এর ওপর এবার এসেছেন গগন নারাং, বিজয় কুমারদের মতো অলিম্পিক পদকজয়ীরা। সব মিলিয়ে ভারতের ছয়জন শ্যুটার খেলবেন ২০১৬ রিও অলিম্পিকে। এই দলটার সঙ্গে টক্কর দেওয়ার আগেই তো মানসিকভাবে পিছিয়ে থাকেন বাংলাদেশের শ্যুটাররা। তবে শাকিল কাল খেলেছেন নির্ভার হয়েই। শুরুতে বাছাইপর্বটা মোটেও মনের মতো হয়নি। ৫২০ স্কোর করে কোনোরকম সপ্তম হয়ে শ্যুট-অফে সুযোগ পান। শ্যুট-অফেই দেখা যায় শাকিল-জাদু। প্রথম চারটি শটে পিছিয়ে পড়লেও পঞ্চম শটে ১১৪.৮ স্কোর করে লিডারবোর্ডে সবার ওপরে উঠে আসেন। সেই ধারাবাহিকতাতেই জিতে নেন সোনা। স্কোরবোর্ডে ততক্ষণে শাকিলের নামের পাশে জমা হয়েছে ১৮৭.৬ পয়েন্ট। ভারতের ওমপ্রকাশ ১৮৭.৩ স্কোর করে রুপা ও পাকিস্তানের কলিমউল্লাহ খান ১৬৫.৯ স্কোর করে ব্রোঞ্জ জিতেছেন।